runetrust/blame-folketinget-dk huggingface dataset:
Sigurd Agersnap (SF), 2023-02-23:
Tak for det.
Jeg vil også takke ministeren for en flot tale.
Vi deler mange af ambitionerne i SF og retningen for området.
Det, jeg bare lige reagerede på, og grunden til, at jeg tog ordet, var, at ministeren sagde det her med, at det jo handler om, at vi skal leve op til kravene, der kommer i den EU-strategi.
Der vil jeg bare gerne høre ministeren, om ikke ambitionen for den danske indsats på energieffektiviseringsområdet selvfølgelig er, at vi skal udnytte de muligheder, der er, og ikke bare leve op til kravene.
Man kunne jo forestille sig, at der er nogle muligheder, der ikke er beskrevet i en fælles EU-strategi.
Lars Aagaard (M), 2023-02-23:
De 25 mio. kr. er mig bekendt brugt, og spørgsmålet er, om vi skal bruge penge på at evaluere det.
Altså, siden krigen i Ukraine, og siden energipriserne er eksploderet, har jeg noteret mig en overvældende stor interesse fra danskerne i at følge med i deres energiforbrug.
Jeg har noteret mig, at adskillige selskaber, herunder nogle forsyningsselskaber, f.eks. HOFOR her i København, også gennemfører kampagner om at holde varmeforbruget nede.
Så jeg er i udgangspunktet lidt skeptisk over for, om det, der mangler på det her punkt, er en yderligere statsligt finansieret kampagne, specielt i en tid, hvor jeg mener opmærksomheden er så stor.
Det kan jo dokumenteres i, at energiforbruget er faldet.
Så jeg er ikke sikker på, at det er korrekt, at det initiativ, som spørgeren spørger til, vil give de positive effekter.
Det er borgernes penge, vi bruger.
Der findes også andre måder, og en af dem er bl.a., at jeg som minister siger til danskerne løbende, hvor afgørende det er, at man holder sit energiforbrug nede.
Søren Egge Rasmussen (EL), 2023-02-23:
Det andet emne, der er i beslutningsforslaget, er energibesparelser, og der synes jeg egentlig, det er lidt tankevækkende, at den kampagne, der har kørt sidste efterår, er det en tilfældighed blev lavet.
For vi lavede en aftale, hvor vi skulle bruge 250 mio. kr. på omstilling, så sagde Finansministeriet, at vi ikke måtte lave det på den mest effektive måde, så vi fik udfaset flest mulige gasfyr, og så skulle vi finde på noget andet.
Med i den pakke kom så en lille sparekampagne til 25 mio. kr., men vi mangler egentlig at evaluere på den kampagne og se på, om vi skal lave flere sparekampagner over for danskerne.
Så der vil jeg godt høre ministeren, om det er noget, der er med i regeringens overvejelser.
Lars Aagaard (M), 2023-02-23:
Tak til spørgeren.
Det er jeg sådan set åben over for.
Det er timingen, regeringen anholder.
Med de oplysninger, jeg har, er det ikke så clear-cut, hvor de europæiske forhandlinger lander henne.
Men når vi kender den ramme og er samlet til en bred drøftelse af, hvordan vi følger op på den, vil det klart også give alle partier mulighed for at stille eventuelt supplerende forslag til, hvad der kan indbygges i sådan en energieffektiviseringsindsats; det er jeg helt med på.
Så det er sådan set ikke formålet, det er timingen, som bekymrer mig.
Søren Egge Rasmussen (EL), 2023-02-23:
Tak for den relativt positive modtagelse af beslutningsforslaget.
Når nu Danmark er et foregangsland på energiområdet, kan man jo godt forberede sig på at lave noget, som er bedre og mere visionært end det, som EU måtte pålægge os i to direktiver, som er i proces, og vi kan vel også allerede nu se konturerne af, hvad det er, vi bliver presset til.
Så jeg synes ikke, at man skal sidde og vente, til EU helt har afklaret, hvad der bliver kravene; man kan jo godt forberede sig på det.
Det synes jeg egentlig ville være rettidig omhu.
Nu fremsatte jeg jo det her beslutningsforslag engang i december, så kommer det til behandling i dag, og ja, så er der spildt 2 måneder, så jeg er helt åben over for, at man kunne lave en anden tidsplan, og det synes jeg også man skal drøfte i udvalget, og om en beretning omkring det her forslag var noget, der kunne samle os.
Altså, det er jo før sket på energiområdet, at man har samlet hele Folketinget om noget, som man synes man ville prioritere.
Så det synes jeg egentlig regeringen skal være åben over for.
Det er jo sådan en ny ordning i Folketinget, hvor den, der fremsætter et beslutningsforslag, kan fortælle i 2 minutter om, hvorfor man gør det, i stedet for at man kommer på til allersidst og siger: Tak for debatten, I har misforstået det hele.
Det her er jo et beslutningsforslag om at lave noget mere, der vedrører energieffektiviseringer og energibesparelser.
Og det er ikke noget, jeg selv har fundet på.
Det var til en konference i Dansk Fjernvarme; der blev holdt et oplæg fra CONCITO, som sagde, at vi mangler at lave en strategi for energieffektiviseringer.
Det noterede jeg, og så gik jeg hjem og lavede det her beslutningsforslag.
Og det er faktisk lidt spøjst, at vi ikke har noget mere håndfast, når nu vi har så mange energiaftaler.
Jeg er godt klar over, at nogle af energiaftalerne jo rummer noget, hvor man kommer frem til at spare på energien – når vi f.eks. udruller fjernvarme i stedet for at have fossil gas.
Det er jo lidt specielt at fremsætte et beslutningsforslag, hvor der er aktører som SYNERGI og erhvervsinteresser, der synes, at det her sådan set er noget, der mangler.
Hvis man skulle blive betænkelig ved, om man kan gennemføre det her meget hurtigt osv., er der sådan set folk, man kan rådføre sig med, og hvis man kigger i Klimarådets rapport, som lige nu er hemmelig, kan man på side 146 læse lidt om, at der måske er assistance at hente der.
Så jeg håber, at der bliver en velvillig modtagelse af det her beslutningsforslag om at pålægge regeringen at lave en ambitiøs strategi for energieffektiviseringer og energibesparelser.
Lars Aagaard (M), 2023-02-23:
Indflydelse i Folketingssalen hviler på, at man er en del af et flertal, så ordføreren må jo selv arbejde med at få den indflydelse.
Igen er det principielle her, at vi skal finde en balance mellem, at vi nu åbner op og så at beskytte alle forbrugerne i forhold til prissætning af det kollektive net.
Jeg hører, at der er inviteret til en konference i næste uge.
Jeg er desværre i Indien, så det er ikke fysisk muligt for mig at være der.
Jeg vil sørge for, at der kommer nogle embedsmænd og lytter med.
Så til spørgeren vil jeg sige, at jeg er helt med på, at vi skal kigge på temaet.
Hvad svaret er, må vi kigge på i udvalgsbehandlingen.
Altså, det er et rimelig teoretisk spørgsmål, men jeg vil da forvente, at SF vil rejse det spørgsmål, når vi kender resultatet af EU-forhandlingerne, og jeg tror også, det var det, jeg svarede hr. Søren Egge Rasmussen.
På det tidspunkt, når vi kender det, skal vi sætte os sammen og kigge på den samlede indsats, og det kan vel være, at der er nogle velbegrundede, herunder samfundsøkonomisk og økonomisk velbegrundede, tiltag, der kan gøre noget der, hvor danskerne og danske virksomheder i dag ikke foretager de energisparetiltag, de skal, på trods af at de bliver mødt af priserne.
Der kan der sagtens være nogle ting, man skal kigge på.
Det er jeg helt åben over for.
Sigurd Agersnap (SF), 2023-02-23:
Det er jo rigtigt, at det er en teori, i forhold til hvad der kommer i en EU-strategi.
Det bliver en lidt flyvsk diskussion, men det er jo, fordi ministeren bruger det som begrundelse for ikke at lave en dansk strategi her og nu, og at vi skal afvente EU-strategien.
Så derfor kunne et af argumenterne for at lave en strategi nu også være, at vi godt ved, hvad vi skal gøre på energieffektiviseringsområdet.
Vi kan jo se, hvad en række nabolande er bedre til end Danmark.
Så har ministeren nogen overvejelser om, hvordan vi i hvert fald kan starte maskinen lidt op, før der er en endelig EU-strategi?
Michael Aastrup Jensen (V), 2023-02-23:
Tak, formand.
Jeg skal også her som i den foregående sag sige, at vores sædvanlige ordfører, fru Linea Søgaard-Lidell, desværre ikke kunne være til stede, og derfor har jeg lovet at læse hendes tale op på hendes vegne.
Tak til Enhedslisten for forslaget.
Jeg er rigtig glad for at mærke, at der er så bred og stor opbakning på et område, som er uhyre vigtigt for den grønne omstilling, nemlig hvordan vi bruger vores energi.
Det er nemlig et af de håndtag, vi kan skrue på her og nu for at skære i vores CO 2 -udledning hurtigt og for at mindske vores brug af energi, så vi bliver mindre afhængige af at importere energi og mindre afhængige af fossil energi fra utilregnelige lande som Rusland.
Energieffektiviseringer rummer et stort potentiale, og mens vi på mange områder stadig har brug for massiv forskning og udvikling af nye løsninger, så er det her jo et område, hvor vi har rigtig mange løsninger, der allerede fungerer.
Men, for der er et men, timingen i forslaget er ikke god.
For mens vi debatterer her i salen, er der forhandlinger i gang i EU om fælles lovgivning, der netop tager hånd om samme dagsorden.
Både energieffektiviseringsdirektivet og bygningsdirektivet kommer til at skabe rammerne for denne dagsorden, og vi ved, at det svenske formandskab forventes at sætte skub i forhandlingerne, så vi nok allerede har et resultat på denne side af sommeren.
Vi ved også, at det danske forhandlingsmandat ligesom Europa-Parlamentets er ambitiøst, så der bliver heldigvis arbejdet fra mange sider på, at vi virkelig kommer til at sætte skub i energieffektiviseringerne, ikke bare i Danmark, men i hele EU.
Derfor giver det rigtig god mening, at vi venter med at sætte gang i et stort strategiarbejde, der risikerer at være forældet, inden strategien kommer ud at leve, særlig når rammen for EU-lovgivningen faktisk er lige rundt om hjørnet.
Når vi kender EU-lovgivningen, vil vi glæde os til at tage fat på, hvordan vi bliver endnu bedre til at bruge vores energi effektivt.
Lea Wermelin (S), 2023-02-23:
Men jeg er helt sikker på, at ministeriet kan svare på, hvordan EU's processer ser ud – og i forhold til det, vi har hørt, er min egen forventning også, at man her under det svenske formandskab, som jo er det her halvår, forhåbentlig kommer til at lukke i hvert fald det ene forhandlingsbord.
Om man kan lykkes med begge dele, er jeg ikke sikker på, men det er bare for at sige, at der jo bliver arbejdet.
Så det er en falsk modstilling at sige, at så sker der noget i EU og så skal vi vente på noget i Danmark.
Altså, vi er i gang med et helt konkret arbejde i forhold til at sige: Hvordan kan vi fastlægge nogle rigtig ambitiøse rammer for lige netop energieffektivitet, som jo ikke bare skal gælde for Danmark, men også for resten af Europa?
Og det er altså klogt at få det på plads.
Søren Egge Rasmussen (EL), 2023-02-23:
Nej, nej, men man må jo respektere, når der indimellem kommer noget godt, og hvis der kommer noget godt på det bygningsmæssige område, er det jo fint.
Jeg anerkender bare ikke det der med, at man bare sådan skal sige: Nå ja, men det forslag er ikke godt nok, fordi EU sysler med noget.
Så jeg ser frem til, at vi gennem den udvalgsbehandling får klarlagt, hvad det egentlig er, der er i proces, så vi kan få et billede af, om der er noget, som vi sådan set allerede kan tage hånd om nu og gå i gang med.
Og det er jo sådan set der, hvor jeg synes, at vi skal handle noget mere.
Lea Wermelin (S), 2023-02-23:
Grunden til, at jeg trækker en lille smule på smilebåndet, er, at selv om jeg har meget stor respekt for ordføreren, synes jeg, der bliver sagt utrolig meget vrøvl på utrolig kort tid.
For det er jo ikke sådan, at der er nogen, der sidder på hænderne.
Og jeg er med på, at Enhedslisten ikke er så EU-begejstret, som i hvert fald nogle af os fra andre partier her i Folketinget er, men altså, EU har aldrig haft så grøn en kommission, som der er lige nu.
Det, der sker i EU, er med til virkelig at gøre, at vi også i Danmark kan lykkes med meget mere grøn politik.
Så at sige, at der er nogen, der venter på EU,
giver ikke mening.
Vi er også EU; vi er jo en del af det europæiske samarbejde; vi sender ministeren af sted for at forhandle de direktiver, og det gør vi, fordi Danmark skal have indflydelse.
Vi er i gang med et konkret arbejde med at sikre utrolig ambitiøse mål på lige netop energieffektivitet.
Søren Egge Rasmussen (EL), 2023-02-23:
Jamen tak for det – det er jo altid noget, at man deler intentionen om at arbejde med energieffektivitet.
Altså, der må være mulighed for, at vi i udvalgsbehandlingen kunne få beskrevet, hvad det er for nogle udfaldsrum, der kunne være med de to processer, der er i EU, omkring energieffektivitet og omkring bygningsdirektivet.
For hvis bygningsdirektivet kommer med noget godt i forhold til de eksisterende bygninger, kan man jo godt begynde at forberede sig på, hvordan det så skal udmøntes: Hvad er det så for nogle friere rammer for at renovere deres bygninger, man giver kommunerne?
Er Landsbyggefonden tilstrækkelig i forhold til de almene boliger?
Er der nogle rammevilkår, der skal ændres?
Altså, man kan jo sagtens forberede sig på, at EU kommer frem til nogle konklusioner, så jeg synes ikke, det er særlig dansk energipolitik at sidde på hænderne, indtil EU kommer og dikterer, hvad vi skal lave; vi plejer da at være foran i stedet for.
Kan ordføreren ikke se, at vi måske godt kan udføre et arbejde, selv om der pågår noget i EU?
Lea Wermelin (S), 2023-02-23:
Tak for det.
Også en tak til forslagsstillerne i forhold til i hvert fald at rejse en debat om noget, som jeg tror langt de fleste danskere er dybt optaget af, både fordi det er en dansk styrkeposition i det hele taget at arbejde med energieffektivitet, men også i lyset af den alvorlige situation, vi står i.
Som det også lige blev debatteret her før, har langt de fleste danskere haft energikrisen så tæt inde på livet, at de højere priser jo også har betydet, at mange har gjort en ekstra indsats for at spare på energien og sørge for at tænke over, hvad man selv kan gøre i forhold til den grønne omstilling og for at sikre en bedre energieffektivitet – og det er klart, at det jo også hænger sammen med, at det nu er 1 år siden, at Rusland invaderede Ukraine, og at dét på den måde også har en meget tæt kobling til den store grønne omstilling, som vi er i gang med.
Så man kan sige, at i Socialdemokratiet deler vi klart ambitionen om, at vi skal have fokus på energieffektivitet.
Og jeg har egentlig været ret stolt af at se, at vi fra dansk side har kunnet spare på energien, at vi også har kunnet skrue ned for varmen, at vi i det hele taget har brugt den her krise til også at gøre noget; det er jo, både når vi kigger på egne boliger, men jo også virksomheder, offentlige bygninger og andet.
Så det er indlysende klogt.
Man kan så sige: I forhold til det her konkrete beslutningsforslag tror jeg at alle partier i Folketinget – i hvert fald de fleste af dem – vil være enige i, at vi netop skal sikre energieffektivitet, men som ministeren også var inde på, deler vi i hvert fald i Socialdemokratiet også den tilgang, at timingen af det her forslag er udfordrende, og i virkeligheden også, at det kan blive en lille smule frugtesløst arbejde, fordi vi jo har gang i de forhandlinger i EU, som vi har.
Det er dels om det her energieffektivitetsdirektiv med de her fastsatte målsætninger for energieffektivitet, hvor vi jo fra dansk side arbejder på nogle meget ambitiøse målsætninger og har et meget ambitiøst forhandlingsmandat, dels om bygningsdirektivet.
Begge dele kommer til at sætte nogle meget klare retninger for, hvordan Danmark skal arbejde med energieffektivitet, og det bruger vi selvfølgelig kræfter på også at påvirke.
Så al mulig kærlighed til ambitionen – jeg synes også, det er at sparke en åben dør ind; i Socialdemokratiet er vi i hvert fald rigtig optaget af det her emne – men lige præcis den del med den strategi, der ligger her, bakker Socialdemokratiet ikke op om.
Lars Aagaard (M), 2023-02-23:
I ministeriet følger man løbende med i, hvad der sker på det her område, og der pågår selvfølgelig i et ministerium som mit løbende overvejelser.
Men det, vi bliver spurgt om, er, om vi vil lave en strategi, før vi kender EU-rammen, og dertil er regeringens indstilling, at nej, det skal vi ikke, for det er en så fundamental del, der afgør, hvad det er for en opgave, Danmark skal løfte.
På det tidspunkt, vi kender det, er det fair nok så at tage en politisk drøftelse af, om man kan påvise, at der er energieffektiviseringstiltag, der samfundsøkonomisk er fornuftige, og som kan hjælpe os yderligere fremad.
Kan man påvise dem, er jeg lutter øren for at få dem ind i forhandlingerne.
Karin Liltorp (M), 2023-02-23:
Tak for det.
Til at starte med vil jeg gerne forvisse hr. Søren Egge Rasmussen om, at jeg heller ikke holder nogen tommelfingre over noget som helst, jeg læser faktisk forslaget med åbent sind, og jeg synes, der er masser af gode takter i jeres forslag.
Og jeg synes, det er så dejligt, at vi i Folketinget er enige om at samarbejde om en grønnere fremtid.
For energibesparelser og-effektiviseringer er jo et enormt vigtigt bidrag, hvis vi skal skabe en grønnere verden og udnytte den energi, vi har til rådighed, bedst.
Det anerkender vi fuldt ud i Moderaterne.
Dog synes vi heller ikke, som det også er sagt tidligere her på talerstolen, at timingen er optimal.
Der er jo som bekendt lige nu forhandlinger i gang i EU om lovgivning inden for området, og det ser ud til, at der kommer nogle ambitiøse tiltag.
Derfor giver det lige nu ikke mening at sige, at vi skal have en strategi klar inden sommer.
Vi mener, at kræfterne bruges bedst ved at kæmpe for, at forslaget fra EU bliver så ambitiøst som muligt.
Hvis vi laver en dansk strategi nu, er der jo en stor risiko for, at vi alligevel kommer til at ændre den og en eventuel lovgivning, når EU-direktiverne foreligger.
Hurtig aktion er selvfølgelig altafgørende, og jeg tror heller ikke, der er nogen som helst her, der sidder på hænderne.
Derfor har regeringen netop fokus på energieffektiviseringer, men vi skal gøre tingene ordentligt, og når vi kigger langsigtet på det, giver det altså mest mening at kende de rammer og krav, der kommer fra EU, og Danmark arbejder jo netop for, at det bliver så ambitiøs som muligt.
Vi er og vil stadig væk være den grønne ledestjerne, som I også nævner i jeres forslag, også selv om vi afventer det endelige udspil fra EU.
Søren Egge Rasmussen (EL), 2023-02-23:
Ja, det er ikke nemt med en dialog med så korte spørgsmål-svar-tider.
Jeg er helt enig.
Men jeg har det selv lidt spøjst med, at når jeg sidder og læser det her lovforslag, er det, som om jeg har mindre indflydelse her i Folketingssalen, end hvis jeg stiller et beslutningsforslag i det andelsejede selskab, hvor jeg stadig sidder i repræsentantskabet, og hvor jeg her den 1. marts kan stille et beslutningsforslag til det kommende repræsentantskabsmøde om, at man skal være imødekommende over for borgerenergifællesskaber, boligforeninger osv.
Det har jeg det egentlig lidt mærkeligt med.
Det skulle gerne være her i Folketingssalen, jeg har den største indflydelse.
Lars Aagaard (M), 2023-02-23:
Vi kommer fra en virkelighed, hvor der kun var tale om kollektive net-bevillinger, og man skulle bruge det på transmission og distribution.
Nu tager vi et skridt ind i en ny virkelighed, hvor vi åbner op for, at mennesker kan gøre noget andet.
Jeg tror ikke, det er det sidste skridt, vi kommer til at tage, men der er nogle balancer i det her, som jeg er meget, meget opmærksom på, og det er, at antallet af mennesker, der har fikse idéer til, hvordan de kan undgå at betale for den omkostning, de påfører det kollektive net, er stort.
Jeg har mødt dem igennem en stor del af mit liv – kreativiteten er stor.
Jeg beskytter de svage forbrugere, jeg beskytter det kollektive system, så hvis man kan bevise, at man har en adfærd, hvor man ikke påfører omkostninger på det kollektive net, skal vi omkostningseffektivisere, og så skal man ikke betale.
Men fordi man bor i en boligforening, er man ikke anderledes end andre elforbrugere, man er ikke anderledes end dem, der har et parcelhus eller noget andet, og derfor er der en grænse her, og vi skal hele tiden passe på med, når vi åbner op, at der ikke er nogen, der freerider på det kollektive system.
For det bliver det kollektive system ikke billigere af, og det vil sige, at så lander omkostningerne hos nogle andre.
Inden for den begrænsning er jeg med på, at vi skal analysere det, men jeg synes, at det her emne egner sig bedst til udvalgsbehandlingen.
Signe Munk (SF), 2023-02-23:
Først og fremmest kender jeg jo hr. Søren Egge Rasmussens store engagement i at skabe gode muligheder for, at borgere også kan bidrage til den grønne omstilling, og jeg er også glad for, at ordføreren stiller skarpt på netop det her med at lave kollektiv tarifering, som jeg tænker der må henvises til her.
Jeg vil nysgerrigt, interesseret lytte til de forbedringsforslag, som ordføreren måtte komme med.
I det scenarie, ordføreren stiller op, burde det jo være indbefattet af loven.
For hvis der er en samfundsøkonomisk gevinst, ved at man laver kollektive tariffer, så burde det jo godt kunne være en fordel for dem, der bliver indbefattet af det, hvis det ikke vælter en ekstraudgift over på de resterende forbrugere af nettet uden for.
Det er jo sådan et inden for måleren-princip, vi giver mulighed for.
Så jeg vil lytte nysgerrigt og interesseret, og jeg er glad for, at ordføreren arbejder så seriøst med den del af lovgivningen.
Søren Egge Rasmussen (EL), 2023-02-23:
Jamen jeg er da klar til at lave en aftale, hvis nu jeg støttede SF's ændringsforslag om det, så vi kan lave en deal.
For jeg synes ikke, vi er helt i mål med at imødekomme borgerenergifællesskaber, og jeg har det sådan, at når det her lovforslag bliver vedtaget ved tredjebehandlingen, skulle det gerne være sådan, at vi har en god fornemmelse af det, og at det ikke er ligesom dengang, vi vedtog L 52, hvor vi var blevet advaret om, at det her ville bremse udbygningen af den vedvarende energi.
Det skulle gerne være sådan ved tredjebehandlingen, at vi er glade for det, vi stemmer igennem.
Og der har jeg mine tvivl lige i øjeblikket, fordi der er lagt ind, at de lokale netselskaber kan forhindre, at de der borgerenergifællesskaber bliver til noget, at en boligforening kan komme og sige, at de gerne vil have solceller på alle deres tage, og at de gerne vil lave det på en måde, hvor beboerne også får en lille økonomisk fordel ved det.
Og ligger det så et sted, hvor det giver mening, at man ikke skal udbygge det samlede net, synes jeg faktisk, vi skal have regler, der imødekommer det.
Der er så meget støj omkring, at vi ikke har imødekommet store projekter, men vi skal altså gerne frem til, at vi skal have det folkelige engagement ind i det her lovforslag.
Så jeg vil høre, om ordføreren vil arbejde med på det.
Karin Liltorp (M), 2023-02-23:
Ja, det vil jeg da helt sikkert overveje.
Når der er nogle, der har nogle gode input, skal vi selvfølgelig lytte til dem.
Om det kommer til at ændre indholdet af loven, skal jeg bestemt ikke kunne sige på nuværende tidspunkt, for jeg tænker jo også, den er endt et meget godt sted og er et vigtigt bidrag i den grønne omstilling.
Men jeg glæder mig da til at komme til høringen.
Søren Egge Rasmussen (EL), 2023-02-23:
Der er nogle formuleringer i den aftale, vi har omkring grøn brint, der ligesom skulle imødekomme lokale borgerinitiativer.
Og det forpligter jo, synes jeg.
Altså, jeg er forpligtet over for loven, og ministeren skulle gerne være forpligtet til at udmønte den aftale, som jeg er med i.
Det her er lidt komplekst, og jeg vil godt opfordre ordføreren til at overveje at deltage i den høring, der er den 1. marts herinde på Christiansborg kl. 13.00-16.00, hvor der kommer oplæg fra BL og fra nogle, der gerne vil realisere projekter.
Er det noget, som ordføreren vil overveje?